Efter at han oprettede sig som Reddit-bruger, lærte Maktone hurtigt, at værdiladede debatter om indvandring og integration blev læst mere på /Denmark end et “langt og fornuftigt balanceret indlæg”, som han siger.

“Reddits algoritme skubber det op, som får flest kommentarer og flest ‘op’- og ‘ned’-stemmer. Jeg ville gerne have, at mine indlæg lå øverst på forummet, og efterhånden blev det også sådan,” fortalte han.

Da Maktone havde opgivet Danmarks Statistik-indlæggene, begyndte han at shitposte, som han kalder det – altså skrive indlæg, som alene havde til formål at piske en stemning op. Trolling med andre ord. Maktone delte eksempelvis sidste år en historie fra Ekstra Bladet med overskriften 16-årig får livslang udvisning for voldtægt af 14-årig. I tråden kommenterede han: “Ud med det svin. Det kan kun gå for langsomt. Kæft, hvor er det klamt at velfærdsmigrere sig til Danmark på grund af velfærden og så takke samfundet ved at voldtage en dansk mindreårig pige.” Maktone fortsatte:

“Jeg ved godt, at mangfoldighedshumanisterne så vil stå og råbe på voldtægtsmandens feelz og konventioner og sige, at der altså er utrygt i Afghanistan, så ham kan vi sandelig da ikke sende tilbage. Til dem må man jo bare spørge: Hvad er der vundet ved at lade voldtægtsmanden blive i Danmark? Hvem gavner det? Hvad skal det nytte? Hvem bliver det næste potentielle offer?”

Den slags kommentarer var som at stryge en tændstik over en gasgrill.

Selv om mange medlemmer tildelte hans indlæg ‘ned’-stemmer, fortsatte Maktone med at stryge tændstikker. I en tråd om, “hvad der bekymrer dig om dansk politik”, lød den kommentar, der havde fået flest ‘op’-stemmer: “Jeg er bekymret for, at vi bliver lige så polariseret som Amerika.” Så brød Maktone ind og skrev:

“For meget politisk korrekthed og feelz og tonen i forbindelse med debatten om indvandring fra de islamiske lande. Det forhindrer os i at have en lødig og saglig diskussion om tingene, og det forhindrer os i at træffe nogle ordentlige beslutninger til gavn for Danmark.”

Maktone gav, kunne man sige, ikke en fuck. Han shitpostede flere gange dagligt. Når han var på “potten”, på arbejdet, “eller ikke havde nogen at snakke med i frokostpausen”.

Maktone var blevet en troll – og en dygtig én. Som en Reddit-bruger skrev tidligere i år på /Denmark: “Man skal ikke læse ret mange indlæg, før man ser, at Maktone er god til at bringe folks pis i kog. Det kan man mene om, hvad man vil, men der er ekstremt mange, som springer i med begge ben.”

Der var også dem, som havde fået nok af Maktone.

“Bare blokér Maktone, hvis han går for mange på,” skrev en. “Han er jo bare reelt set én stor meme.”

Maktone var blevet en meme, altså en internetkarikatur af en slags, efter at han sidste efterår oprettede en Ask Me Anything-tråd på /Denmark. AMA’ere, som de kaldes, er en tråd, hvor en ofte kendt person besvarer spørgsmål fra Reddits brugere. Obama gjorde det i sin præsidentperiode. Det syntes Maktone også, han skulle. “Jeg forestiller mig at vi kører en times tid eller halvanden,” skrev han. AMA’en fik over 800 kommentarer. En med mange ‘op’-stemmer lød: “Har du et armbånd, der giver dig elektrisk stød, hvis du kommer til at skrive en post uden at bruge ordet ‘mangfoldighedshumanist’?” Maktone svarede: “Nej.” Hurtigt redigerede han sit svar med tilføjelsen:

“Av for satan … Okay, jo jeg har :) (Jeg skriver lige ‘mangfoldighedshumanist’ for ikke at begå den fejltagelse igen. Det er ikke et personangreb btw mods plz no ban.” Btw står for by the way, mods er kort for “moderatorer” og “plz no ban” skal oversættes til “vær sød ikke at bandlyse mig”.

Ask Me Anything-tråden er i dag den anden mest kontroversielle tråd nogensinde på /Denmark. Det vil sige, at tråden fik virkelig mange ‘op’- og ‘ned’-stemmer, men omtrent lige mange af hver – og det kategoriserer Maktones AMA som afsindig kontroversiel på Reddit.